Engmøll

Engmøll (Acrolepiidae) er en liten familie av sommerfugler som av og til blir regnet som en undergruppe enten av familien spinnmøll (Yponomeutidae) eller av familien korsblomstmøll (Plutellidae). Engmøllene har larver som lever i brede, gangaktige miner i bladene på ulike planter. Purremøll (Acrolepiopsis assectella) kan gjøre noe skade på forskjellige slags løk (Allium spp.)


== Utseende ==
Små (vingespenn 10 – 18 mm), grå- eller brunspraglete møll, middels kraftig bygd. De kan minne om viklere (Tortricidae) men er gjerne noe slankere med smalere bakvinger enn disse. Kroppen er ganske slank, hodet forholdsvis bredt. Palpene er middels lange, antennene trådformede og omtrent halvparten så lange som forvingene. Forvingene er avlangt trekantede, langs ytterkanten med middels lange hårfrynser, som er lengst ved bakhjørnet. Dette står gjerne litt opp når den hvilende sommerfuglen bli sett fra siden, som hos mange andre møll. Bakvingene er bleke, ofte med perlemorsglans, forholdsvis smale med lange hårfrynser langs bakkanten. Beina er ganske spinkle med markerte sporer.


== Levevis ==
Larvene lever som minerere i bladene på forskjellige urter, og forpupper seg inne i minen. De nordiske artene i slekten Digitivalva utvikler seg i planter i kurvplantefamilien (Asteraceae), inkludert krattalant (Inula salicina), solblom (Arnica montana) og gråurt (Gnaphalium spp.), mens Acrolepiopsis-artene lever på ulike arter i løk-slekten (Allium). Den nordiske arten av Acrolepia har sine larver på slyngsøtvier (Solanum dulcamarae). De voksne møllene flyr om natten.


== Skadedyr ==
Purremøll (Acrolepiopsis assectella) kan gjøre betydelig skade på dyrkede arter i løk-slekten, for eksepel kepaløk, hvitløk og purre. Larvene kan angripe både bladverket og selve løken. Den har blitt spredt med mennesker blant annet til Nord-Amerika.


== Systematisk inndeling / norske arter ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Yponomeutoidea
Familien engmøll, Acrolepiidae Heinemann, 1870
Slekten Acrolepia Curtis, 1838 – noen klassifikasjoner regner alle familiens arter til denne slekten. Finnes ikke i Norge, en art i Norden:
Acrolepia autumnitella Curtis, 1838 – kjent fra Danmark, Sverige og Finland
Slekten Acrolepiopsis Gaedike, 1970
purremøll, Acrolepiopsis assectella (Zeller, 1839)
Acrolepiopsis betulella (Curtis, 1838) – bare kjent fra Hordaland i Norge, vurdert som Sårbar (VU) på Norsk rødliste for arter fra 2010
Slekten Digitivalva Gaedike, 1970
solblomengmøll, Digitivalva arnicella (Heyden, 1863) – vurdert som Sterkt truet (EN) på Norsk rødliste for arter fra 2010
Digitivalva reticulella (Hübner, 1796)


== Kilder ==
Svenska Fjärilar
Aarvik, L., Berggren, K. og Hansen, L.O. 2000. «Catalogus Lepidopterorum Norvegiae.» Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås.
Norges sommerfugler


== Eksterne lenker ==
(en) Engmøll i Global Biodiversity Information Facility 
(en) Engmøll hos ITIS 
(en) Kategori:Acrolepiidae – bilder, video eller lyd på Wikimedia Commons 
Acrolepiidae – detaljert informasjon på Wikispecies